Melchior Shi Hongzhen

**Melchior Shi Hongzhen** (kinesisk: 石鴻禎; pinyin: *Shí Hóngzhēn*; født 7. januar 1929 i Tianjin) er katolsk biskop av bispedømmet Tianjin i Folkerepublikken Kina, i den katolske kirkes øyne siden 8. juni 2019, fra de kinesiske mynmdigheters side siden 27. august 2024. Han hadde til 2024 vært holdt i husarrest fordi han ikke ville melde seg inn i Den kinesiske patriotiske katolske forening. 

## Liv og virke
### Prest
Han ble presteviet den 4. juli 1954.
### Hjelpebiskop i Tianjin
Melchior Shi Hongzhen ble hemmelig bispeviet som en av to hjelpebiskoper for bispedømmet Tianjin den 15. juni 1982 av Paul Liu Shuhe, hjelpebiskop av Yixian. Undergrunnsbiskopen der, Stephano Li Side, ble av myndighetene forhindret fra å utøve sitt embede i Tianjin. 

Fra 1991 ble den andre av de to hjelpebiskopene, hans slektning biskop Joseph Shi Hongchen (død 3. mars 2005) anerkjent av myndighetene som den rettmessige biskopen av bispedømmet, noe som vanskeliggjorde ytterligere det anstrengte forholdet mellom katolikker knyttet til «undergrunnskirken» og «den åpne kirke»s troende. Biskop Melchior Shi, som dessuten hadde helseproblemer og hadde tilbragt tid i sykehus i Beijing, ble ikke anerkjent som biskop av myndighetene, og ble pålagt å holde seg i landsbyen Xiangyang ved Tianjin. 

Også den ordinære undergrunnsbiskopen, biskop Stephen Li Side, ble holdt under oppsyn i et enda mer isolert område i byprovinsen. Senere fikk han lov til å utføre prestelig arbeid i en kirke nær Tanggu, en forstad til Tianjin.

### Den nye biskop av Tianjin, men...
Biskop Li Side døde 8. juni 2019, og ettersom Melchor Shi Hongzhen var koadjutorbiskop, utnevnt med etterfølgelsesrett, er han etter katolsk kirkerett å regne som den nye biskop fra samme dato. Dette er det imidlertid lite realitet i, både ettersom de kommunistiske myndigheter stilte betingelser som Shi neppe ville innfri noensinne (å slutte seg til Den kinesiske patriotiske katolske forening), og fordi han i 2019 var fylt 92 år.

Han ble i stedet da satt i husarrest av de kinesiske myndigheter. 
### ...så anerkjent av kinesiske myndigheter
Han ble så anerkjent av de kinesiske myndigheter som rett biskop av Tianjin den 27. august 2024, uten å ha tilsluttet seg Den kinesiske patriotiske katolske forening. Han nærmet seg da en aøder på 95 år. Vatikanet meldte i et kommunike samme dag at man anså dette som en positiv frukt av den mangeårige dialog som har pågått mellom Pavestolen og Folkerepublikken Kina.  

Erkebiskop Claudio Maria Celli fra Pavestolen hadde møtt ham to år før denne normaliseringen, og overrakt ham et pektoralkors på vegne av pave Frans.  

Seremonien som markerte hans anerkjennelse den 29. august ble holdt på et hotell og ikke i katedralen; dette for å bekrefte «utnevnelsens» sivile snarere enn kirkerettslige karakter.  Beslutningen om å markere dette der, og ikke i katedralen, skal ha vært biskopens egen betingelse. Fra myndighetenes side ble det likevel et godt stykke på vei fremstilt som hans utnevnelse. Totalt 100 personer deltok på dette arrangementet, blant dem representanter for den kinesiske katolske forening ledet av Beijings biskop Joseph Li Shan, og Kinas kommunistiske ungdomsliga, medlemmer av Tianjin katolske forening og de to foreninger, samt bispedømmeprester, nonner og lekrepresentanter. 

Bispedømmet Tianjin hadde (2024) omlag 56.000 troende i 21 menigheter, med 62 prest og et godt antal ordenssøstre.

## Episkopalgenealogi
Hans episkopalgenealogi er:
* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Erkebiskop Mario Zanin (1890-1958) *1934
* Kardinal Paul Yü Pin (Yu Bin) (1901-1978) *1936
* Biskop Giuseppe Ferruccio Maurizio Rosà (1888-1961) *1946
* Biskop Peter Joseph Fan Xueyan (1907-1992) *1951
* Biskop Francis Zhou Shanfu (1915-1989) *1981
* Biskop Paul Liu Shuhe (1919-1993) *1982
* Biskop *Melchior Shi Hongzhen* (1929-) *1982

## Referanser